Bosansko narodno pozorište u Zenici

**Bosansko narodno pozorište u Zenici** (nekadašnje Narodno pozorište) nalazi se na Trgu Bosne i Hercegovine 3, Zenica, Bosna i Hercegovina. Osnovano je 1950. god. kao "Oblasno narodno pozorište". Za nepunu godinu pozorište je promijenilo nekoliko imena, da bi se 1951. godine ime ustalilo u "Narodno pozorište“ Zenica. Bilo je smješteno u Domu kulture. Prvi premijerni naslov bila je predstava "Duboko je korijenje", u režiji Evgenija Smirnova, kao predstava dramske sekcije Radničkog kulturno-umjetničkog društva "Iskra". Prvi profesionalni glumac koji je zaposlen u tom pozorištu bio je Faruk Zadić.

Od tada pa do danas, ova teatarska kuća, producirala je 771 predstavu, a imali su desetine hiljada repriznih predstava. Osim teatarskih, BNP Zenica organizator je i domaćin različitih kulturnih i zabavnih programa i manifestacija, značajnih za cjelokupan kulturni život u gradu Zenici, u Zeničko-dobojskom kantonu i šire.

## Pokrovitelji
Generalni pokrovitelji: Zeničko-dobojski kanton (Glavni finansijer) i Grad Zenica (Osnivač i sufinansijer). Projekte BNP Zenica redovno podržavaju: Federalno ministarstvo kulture i sporta, Federalna fondacija za muzičke, scenske i likovne djelatnosti, Ministarstvo civilnih poslova Bosne i Hercegovine.

Bosansko narodno pozorište Zenica je:
* Vlasnik licence za BiH, glavni organizator i koordinator međunarodne teatarske manifestacije Noć teatra – Theatre Night
* Član IETM-a - međunarodne mreže za savremene izvedbene umjetnosti
* Član NSRAF - Mreže umjetničkih festivala PUTEVI SVILE

## Priznanja
* Zlatni grb grada Zenica
* Nagrada Branko Gavela
* Dvostruki dobitnik Nagrade grada Zenice

## Arhitektura zgrade
Izgradnja zgrade pozorišta završena je 7. maja 1978. godine, i obilježena premijernom izvedbom dramatizacije Andrićevog romana "Na Drini ćuprija". I danas je jedna od najmodernijih i najuslovnijih za scensku produkciju u ovom dijelu Evrope.

Zgrada zeničkog BNP-a izgrađena je sredstvima samodoprinosa, odnosno inicijativom i novcem zeničkih zaposlenih stanovnika i tadašnjih zeničkih privrednih kolektiva. Projektovali su je bosanskohercegovački arhitekti Jahiel Finci i Zlatko Ugljen. Za ovaj projekat nagrađeni su saveznom nagradom dnevnog lista “Borba” 1978. god. 

Zgrada ima impresivne dimenzije, duga je 90, široka 60 i visoka 45 metara, s površinom od gotovo 12.000 m2. Na pet etaža raspoređeni su sadržaji koji ispunjavaju sve zahtjeve jednog modernog pozorišta. Kao scenski prostori zasebno je osmišljeno i izgrađeno 5 scena: Velika, Mala, Bočna, Kabaretska i Podrumska. Tu su i drugi alternativni scenski i izložbeni prostori, uključujući i brojne kancelarije, radionice, probne sale, magacinski prostore, glumačke garderobe...

Udvostručeni bijeli okvir na glavnom ulazu nosi skulpturu hrvatskog kipara Dušana Džamonje i naglašava značaj pozorišta. Skulptura „Zajedništvo“, izrađena od željeza, danas je prepoznatljiv simbol zeničkog pozorišta, a odavno je postala i jednim od značajnih simbola grada.

Godine 2018. je pokrenut projekt fazne rekonstrukcje zgrade BNP-a, što je bila prva investicija te vrste od useljenja u objekt nakon 40 godina. Obavljeni su radovi na obnovi fasade, zamjena velikih staklenih ploha u prostoru gornjeg foajea na glavnom ulazu u zgradu, koje su uništene u olujnom nevremenu 2016. godine.

## Vanjske veze
* 

## Izvori